Brzina premještanja i dalje je pozitivna. Dodatnim naporima svih država članica premještanja omogućilo bi se ostvarivanje ciljeva koje je utvrdila Komisija. Tim se ciljevima želi osigurati djelotvorno i brzo premještanje svih osoba koje za to ispunjavaju uvjete, a trenutačno se nalaze u Italiji i Grčkoj. Tako bi se izbjegli operativni i logistički zastoji do kojih bi moglo doći ako bi se većina preostalih transfera provodila samo u posljednjim tjednima rujna.

Premještanje je i dalje glavna mjera za smanjenje pritiska na Grčku i Italiju jer se tako dijeli odgovornost za zbrinjavanje podnositelja zahtjeva kojima je nedvojbeno potrebna međunarodna zaštita. Države članice ne bi trebale smanjiti svoje napore jer je trenutačna brzina premještanja još uvijek nedostatna da bi se sve osobe koje ispunjavaju uvjete mogle premjestiti do rujna 2017. Međutim, pravne obveze država članica ne prestaju nakon rujna 2017. jer se odluke Vijeća odnose na osobe koje stižu na državno područje Grčke i Italije do 26. rujna 2017. Stoga države članice i dalje, u razumnom roku nakon toga, trebaju za podnositelje zahtjeva koji ispunjavaju uvjete provoditi postupak premještanja.

Austrija također dosad nije premjestila nikoga, ali je nedavno preuzela obvezu da će u svibnju iz Italije premjestiti 50 osoba. Sad bez odgode treba učinkovito provesti ta premještanja.

2.1. Grčka: premještanje je postalo ustaljeni postupak u Grčkoj, no i dalje je potrebno znatno ubrzati transfere kako bi se premjestili svi koji ispunjavaju uvjete

Kako je navedeno u prethodnom izvješću, Grčka je dovršila registraciju („podnošenje zahtjeva za međunarodnu zaštitu”) svih osoba obuhvaćenih postupkom predregistracije, uključujući osobe koje ispunjavaju uvjete za premještanje. Do 9. lipnja u okviru programa premještanja zahtjev je podnijelo ukupno 27 208 osoba, već ih je premješteno 13 973, a 10 923 još čeka premještanje. Iako bi se do 26. rujna 2017. moglo registrirati još podnositelja zahtjeva za premještanje i neki od njih mogli bi biti isključeni iz programa premještanja, očekuje se da se ukupni broj osoba registriranih za premještanje neće znatno mijenjati.

Brzina premještanja: treba dovršiti dokumente za planiranje i koristiti se njima

Gotovo sve države članice sad preuzimaju obveze i provode premještanja iz Grčke jednom mjesečno ili svaka dva mjeseca. Samo Češka, Mađarska, Poljska i Austrija još ne ispunjavaju svoje pravne obveze. Malta je izvršila sva premještanja za koja joj je dodijeljena obveza, Latvija će to uskoro učiniti, a Norveška će također ubrzo ispuniti svoje obveze. Estonija, Finska, Litva, Luksemburg i Portugal dobro napreduju s ispunjavanjem obveza.

Bez obzira na ponovljene preporuke iz prethodnih izvješća i nekoliko bilateralnih razmjena na različitim razinama Slovačka i dalje provodi strogu politiku preferencija zbog čega su stope odbijanja nerazmjerno visoke. Takva politika nije u skladu s odlukama Vijeća o premještanju kojima se dopuštaju odbijanja na temelju razloga povezanih s nacionalnom sigurnošću i javnim redom. To se sad mora promijeniti. Sve države članice trebale bi izbjegavati isključivanje ranjivih podnositelja zahtjeva iz svojih preferencija jer je njihovo premještanje prioritet. Također je od ključne važnosti da države članice izgrade kapacitete za prihvaćanje posebno ranjivih podnositelja zahtjeva. Sve države članice trebale bi biti spremne prihvatiti sve vrste tražitelja azila (velike obitelji, neoženjene muškarce) i prikladan udio ranjivih podnositelja zahtjeva, uključujući maloljetnike bez pratnje i osobe s ozbiljnim zdravstvenim problemima.

Brzina premještanja dostigla je 1 300 transfera mjesečno tijekom posljednjih mjeseci, no to još nije dovoljno da se do rujna 2017. premjeste svi koji za to ispunjavaju uvjete. Komisija je s grčkom Službom za azil i Međunarodnom organizacijom za migracije (IOM) organizirala poseban sastanak radi rješavanja logističkih problema s koordinacijom koristeći se švedskim dokumentom za planiranje kao primjerom. Održani su bilateralni sastanci s državama članicama koje imaju velike mjesečne obveze kako bi se planirale različite faze postupka premještanja. Dokumenti za planiranje dogovoreni su s Njemačkom, Francuskom, Nizozemskom, Rumunjskom, Španjolskom i Švedskom. Na temelju tog planiranja i trenutačne mjesečne brzine preuzimanja obveza svih država članica u lipnju bi se trebalo dostići 2 500 premještanja, a u srpnju, kolovozu i rujnu 3 000. Da bi se učinkovito provelo to planiranje, sve države članice trebale bi konstruktivno pristupiti svakom koraku postupka premještanja, a Komisija je spremna olakšati taj postupak. Države članice s ograničenim kapacitetima za prihvat (Irska, Finska i Portugal) nastojale su ukloniti poteškoće.

Maloljetnici bez pratnje: nastavlja se dobar napredak

Na dan 6. lipnja premješteno je 365 od 574 maloljetnika bez pratnje koji ispunjavaju uvjete za premještanje. Od posljednjeg izvješća više država članica ponudilo je mjesta za ovu kategoriju ranjivih podnositelja zahtjeva. Potiču se države članice da prema potrebi nastave osiguravati mjesta za premještanje registriranih maloljetnika odvojenih od obitelji.